钦定古今图书集成/方舆汇编/边裔典/第061卷 > 《与黠戛斯可汗书》前人
## 钦定古今图书集成/方舆汇编/边裔典/第061卷 > 《与黠戛斯可汗书》前人

“皇帝敬问黠戛可汗温仵合将军至”，览书及所献马
百匹、鹘十联，具悉。可汗特廪英姿，生知雄略，奋扬威
武，底定龙荒。扫回鹘之穹居，报怨以直；护公主之罽
幕，事大以诚。又遣贵族信臣，载驰朔漠，名马騺鸟，远
涉流沙，既展同姓之亲，克副怀柔之意，眷言勋绩，深
慰予衷。朕获奉丕图，抚宁万国，岂望化孚有截，致殷
“汤来享之明，实恐德未遍覆，愧汉宣兼临之盛。”况与
彼国壤隔外内，非正朔所加，礼既不施，政岂宜及。但
以惜可汗宗盟之国，愿保光名，为可汗久远之谋，须
除后患。所以具古今祸福，往谕至怀。昔呼韩耶单于，
以郅支尚存，国虽未靖，称蕃事汉，福及子孙。至后汉
单于比以其大父依汉而安，继袭其号，上书款塞，永
愿蕃蔽漠南，遂得朔塞底宁，烽燧永息。近则回鹘仗
大国之援，雄长北蕃，诸部率从，莫敢不服，一隅安乐，
百有馀年，此事昭然，可汗所睹。今回鹘种类未尽，分
居蕃汉之间，爰及黑车子，久畏其威，素习非信，虑彼
再振，常持两端，须令小蕃，知朕亲厚。可汗弃绝回鹘，
实在和好，分定内附约明，则邪计奸谋，无由而入，故
欲显加册命，昭示万方。况“登里可汗”，回鹘旧号，是国
家顷年前赐，非回鹘自制此名。今回鹘国已破亡，理
当嫌避。朕以可汗先祖在贞观中身自入朝，太宗授
以左卫将军坚昆都督。朕思欲继太宗之旧典，彼亦
宜遵先祖之明诚，便以坚昆为国，施于册命，更加美
号，以表懿图。况坚者不朽之名，昆者有后之称，示不
忘本，岂不美欤！朕昨令礼部尚书郑肃等与彼使臣
面陈大计，温仵合将军等皆谕朕旨，愿言结成，岂必
契径路之金？〈汉匈奴传注云径路宝刀契刻也〉举《留犁之酒》。〈又作瑠璃〉保
兹诚信，固在厥初。顷者回鹘初至塞上，请国家精兵十万，送至漠北，渐归本蕃，又请借汉界一城，养育疲
羸，以图兴复。朕以可汗之故，尽不听从。今回鹘是国
家叛臣，为可汗仇敌，须去根本，方保永安。况是天亡
之时，易于攻取。古人云：“天与不取，反受其咎。”可汗须
乘此机便，早务芟夷。回鹘未灭已前，可汗勿以饮食
为甘，弋猎为乐，励兵秣马，不可暂闲。所恨限在诸蕃，
国家难为同力，傥更近塞，岂复稽诛。又恐馀孽归降，
可汗未能尽戮，纳有罪之众，受逋逃之臣。傥收吾憎，
必仍边隙，此则是蕃养虺毒，自生厉阶。前年回鹘宰
相等向汉使云，“李靖擒颉利可汗后，国中只是三二
十人，便却兴复。”虽在危困，尚示张“皇。可汗深察此言，
岂得不虑！又闻合罗川回鹘牙帐，未尽毁除，想其怀
土之心，必有思归之志，要速平其区落，无使孑遗。既
表成功，彼当绝望。”可汗以摅积年之愤，自为一代之
雄，至于居处服章，皆宜变革，焉得安于所习？姑务因
循，则何以震耀北方，弹压诸部。朕抚有中夏，爱育生
灵，常恐百姓未安，“一物失所，岂愿更广威略，遥制要
荒。但缘与可汗方保和盟，义同忧乐，纤微之事，皆欲
备言。想可汗与将相筹谋，副兹诚意。此使到日，必谅
朕心，即宜速遣报章”，此当遣重臣册命。夏热，想可汗
休泰，将相已下并存问之，遣书指不多及。